b"\n_START_ARTICLE_\nTind\xc3\xa0reu\n_START_SECTION_\nFills de Tind\xc3\xa0reu\n_START_PARAGRAPH_\nDe la uni\xc3\xb3 de Tind\xc3\xa0reu amb Leda van n\xc3\xa9ixer els Dioscurs, Helena i Clitemnestra. S'explica que Leda, un dia, mentre passejava a la vora d'un llac, va ser sedu\xc3\xafda per Zeus, que s'hi acost\xc3\xa0 disfressat de cigne. Aquella mateixa nit, Leda s'allit\xc3\xa0 amb el seu marit. De resultes, Leda pongu\xc3\xa9 dos ous. D'un nasqueren C\xc3\xa0stor i P\xc3\xb2l\xc2\xb7lux i de l'altre, Helena i Clitemnestra. P\xc3\xb2l\xc2\xb7lux i Helena eren fills de Zeus, mentre que C\xc3\xa0stor i Clitemnestra ho eren de Tind\xc3\xa0reu. Temps m\xc3\xa9s tard, Leda i Tind\xc3\xa0reu tingueren m\xc3\xa9s fills: Timandra, Feba i Fil\xc3\xb2noe._NEWLINE_Tind\xc3\xa0reu tamb\xc3\xa9 jug\xc3\xa0 un paper en la llegenda dels Atrides. A la mort d'Atreu, els seus fills Menelau i Agam\xc3\xa8mnon van ser enviats per la seva mainadera a la cort del rei de Sici\xc3\xb3, Polifides. El rei els va confiar a Eneu, rei de Calid\xc3\xb3. Quan Tind\xc3\xa0reu va tornar de Calid\xc3\xb3 a Esparta es va emportar aquests nens i els educ\xc3\xa0 a casa seva com a fills propis. All\xc3\xa0 els dos joves van con\xc3\xa8ixer Helena i Clitemnestra.\n_START_SECTION_\nRen\xc3\xbancia al regne\n_START_PARAGRAPH_\nQuan els seus fills C\xc3\xa0stor i P\xc3\xb2l\xc2\xb7lux van ser divinitzats, Tind\xc3\xa0reu va cridar el seu gendre Menelau i li va cedir la corona d'Esparta. Tind\xc3\xa0reu encara era viu quan es va produir el rapte d'Helena, i durant la guerra de Troia va casar la seva n\xc3\xa9ta Herm\xc3\xadone amb Orestes. De vegades es deia que havia sobreviscut a Agam\xc3\xa8mnon i que havia estat l'acusador d'Orestes a l'Are\xc3\xb2pag._NEWLINE_Es desconeixen els detalls de la seva mort, per\xc3\xb2 Tind\xc3\xa0reu figura entre les persones ressuscitades per Asclepi. A Esparta se li donaven honors d'heroi."